b'\n_START_ARTICLE_\nMiodrag Je\xc5\xa1i\xc4\x87\n_START_PARAGRAPH_\nMiodrag Je\xc5\xa1i\xc4\x87 (s. 30. marraskuuta 1958 Ose\xc4\x8denica, Jugoslavia) on serbialainen jalkapallovalmentaja ja entinen pelaaja.\n_START_SECTION_\nPeliura\n_START_PARAGRAPH_\nJe\xc5\xa1i\xc4\x87 pelasi l\xc3\xa4hes koko uransa FK Partizanissa. Vuosien 1974\xe2\x80\x931985 aikana h\xc3\xa4n pelasi 342 ottelua tehden niiss\xc3\xa4 81 maalia. H\xc3\xa4n voitti urallaan kolme Jugoslavian mestaruutta, Mitropa Cupin ja selvisi 1986 Turkin Cupin loppuotteluun Altay Izmirin paidassa. Je\xc5\xa1i\xc4\x87 lopetti uransa Partizanissa 1991._NEWLINE_Jugoslavian jalkapallomaajoukkueessa Je\xc5\xa1i\xc4\x87 pelasi kahdeksan maaottelua ja teki kaksi maalia.\n_START_SECTION_\nValmennusura\n_START_PARAGRAPH_\nJe\xc5\xa1i\xc4\x87 aloitti valmennusuransa FK Obili\xc4\x87issa 1993. Jugoslaviassa Je\xc5\xa1i\xc4\x87 valmensi useita seuroja, mukaan lukien OFK Belgradin ja FK Partizanin._NEWLINE_Vuonna 2000 Je\xc5\xa1i\xc4\x87 siirtyi tunisialaisen Club Sportif Sfaxienin p\xc3\xa4\xc3\xa4valmentajaksi ja saavutti Arabian Mestarien liigan voiton 2000._NEWLINE_Tunisiasta Je\xc5\xa1i\xc4\x87 siirtyi entisen turkkilaisseuransa Altay Izmirin p\xc3\xa4\xc3\xa4valmentajaksi 2002 josta seuraavana vuonna bulgarialaiseen PFK Slavija Sofiaan ja 2004 iranilaiseen Pegah Gilaniin._NEWLINE_2004 Je\xc5\xa1i\xc4\x87ist\xc3\xa4 tuli TsSKA Sofian p\xc3\xa4\xc3\xa4valmentaja. Je\xc5\xa1i\xc4\x87in johdolla joukkue menestyi hyvin Eurokentill\xc3\xa4 sek\xc3\xa4 voitti Bulgarian mestaruuden 2005. Kaikesta huolimatta kehnosti alkanut kausi 2006 toi Je\xc5\xa1i\xc4\x87ille potkut seurasta._NEWLINE_Toukokuussa 2006 Je\xc5\xa1i\xc4\x87 palasi valmentamaan serbialaista  FK Partizania, mutta sai kehnon menestyksen vuoksi potkut teht\xc3\xa4vist\xc3\xa4 9. tammikuuta 2007. _NEWLINE_Marraskuussa 2007 Je\xc5\xa1i\xc4\x87 nimettiin bulgarialaisseura Litex Lovechin p\xc3\xa4\xc3\xa4valmentajaksi valmennettuaan aiemmin samana vuonna iranilaista Shirin Farazia. Je\xc5\xa1i\xc4\x87in johdolla Litex voitti Bulgarian Cupmestaruuden kauden 2007\xe2\x80\x9308 p\xc3\xa4\xc3\xa4tteeksi. Serbivalmentaja ei kuitenkaan jatkanut seurassa vaan siirtyi kes\xc3\xa4kuussa 2008 Romanian Liga 1:ss\xc3\xa4 pelaavan CS Otopenin p\xc3\xa4\xc3\xa4valmentajaksi._NEWLINE_Pesti romanialaisseurassa j\xc3\xa4i lyhyeksi ja serbi j\xc3\xa4tti teht\xc3\xa4v\xc3\xa4ns\xc3\xa4 jo elokuun alussa.  Syyskuussa 2008 h\xc3\xa4n siirtyi Montenegron jalkapalloliigassa pelaavan FK Budu\xc4\x87nost Podgorican p\xc3\xa4\xc3\xa4valmentajaksi. H\xc3\xa4n luotsasi seuran hopealle Montenegron liigassa ja j\xc3\xa4tti teht\xc3\xa4v\xc3\xa4ns\xc3\xa4 kauden j\xc3\xa4lkeen sopimuksen umpeuduttua. _NEWLINE_Hein\xc3\xa4kuussa 2009 Je\xc5\xa1i\xc4\x87 jatkoi uraansa libyalaisen Alittihad Tripolin p\xc3\xa4\xc3\xa4valmentajana.  H\xc3\xa4n johdatti seuran Libyan mestariksi 2010.  Kes\xc3\xa4kuussa h\xc3\xa4n siirtyi kiinalaisen Changsha Ginden per\xc3\xa4simeen.  Hein\xc3\xa4kuussa 2011 Je\xc5\xa1i\xc4\x87ist\xc3\xa4 tuli iranilaisen Shahrdari Tabrizin p\xc3\xa4\xc3\xa4valmentaja.  Pesti p\xc3\xa4\xc3\xa4ttyi potkuihin joulukuussa 2011. _NEWLINE_Toukokuun lopussa 2012 Je\xc5\xa1i\xc4\x87ist\xc3\xa4 tuli saudiarabialaisen Najranin p\xc3\xa4\xc3\xa4valmentaja.  Tammikuussa 2013 Je\xc5\xa1i\xc4\x87 j\xc3\xa4tti seuran ja palasi kuuden ja puolen vuoden tauon j\xc3\xa4lkeen bulgarialaisen TsSKA Sofian p\xc3\xa4\xc3\xa4valmentajaksi.  H\xc3\xa4n sai kuitenkin yll\xc3\xa4tyspotkut vain kahden ottelun valmennusvastuun j\xc3\xa4lkeen maaliskuussa 2013.'